Vibeke Peschardt (RV), 2000-05-05:
Det er jo en meget lang debat, vi har sådan en fredag eftermiddag, der jo plejer at være præget af relativt hurtige debatter.
Det skyldes måske vores interesserede tilhørere, at der bliver gjort så meget ud af debatten her.
Jeg har lyttet specielt meget til, hvad hr. Ole M. Nielsen har sagt om baggrunden for de her to beslutningsforslag, og det, jeg har lyttet mig frem til - det var jo ikke så svært, for hr. Ole M. Nielsen har gentaget det indtil flere gange - er, at de her forslag jo i virkeligheden handler om, at store dele af landmændene i Danmark føler sig krænkede over den behandling, de får af flertallet i Folketinget.
Det er egentlig det, det her kompleks handler om.
Det handler altså ikke om de 15 mio. kr. som kompensation - hvis det nu var 15 mio. kr., som Højesteret har sagt, at man ikke skal have, fordi det er så lille en del af et samlet landbrug, selv små landbrug, at det ikke er erstatningsberettiget i henhold til hverken lov eller grundlov.
For først at komme omkring det beslutningsforslag vil
jeg sige, at vi heller ikke støtter det, og vi har ikke gjort det på noget tidspunkt i hele forløbet.
Det her beslutningsforslag har altså været fremsat tidligere.
Jeg kunne selvfølgelig holde en lang tale eller gentage den debat, vi havde forleden dag, hvor vi faktisk havde det samlede landbrug på dagsordenen, nemlig landbrugets erhvervspolitiske situation.
Og den ved vi jo er ret dårlig.
Mange af dem tjener ingen penge, de har høj gæld, og det er klart, at når man er presset, er der naturligvis også en forståelse for, at et erhverv siger: Jamen så kom og give os noget kompensation.
Kompensation får de jo, og ærlig talt det dyrker de jo også deres landbrug efter.
De dyrker efter, hvor de kan få EU-støtte, hektarstøtte, ikke kompensationer, men interventioner, som det hedder, af forskellig art, og selv om alle siger, at de gerne vil af med det, så løber det i hvert fald 6-7 år endnu, indtil »Agenda 2000« er gennemført.
Det er sådan set de psykologiske dele, der ligger bag det der, og jeg skal virkelig beklage det.
For jeg kan ikke forstå, at et stort eksporterhverv som landbruget ikke kan forstå og ikke kan respektere, at det samlede samfund ønsker miljøkrav overholdt.
Det gør man også på bræmmer, lige meget om det er 2 m eller 10 m, og for at komme med endnu en sag, som jeg tror man ikke er glade for i landbruget, nemlig Pesticidhandlingsplan 2, så er det jo sådan i den, at der vil der blive ydet erstatning for op til 20.000 hektar bræmmer.
Jeg må så sige, at de kompensationspenge faktisk også stammer fra EU.
Om det næste beslutningsforslag vil jeg også bare sige, at jeg overhovedet ikke mener, man kan regulere på denne her måde.
Jeg er enig med fru Anni Svanholt og også med andre i, at det tilsyn, der føres på det her, antageligt er ganske vekslende, og det skyldes jo så, må man sige, at de, der har tilsynet, nemlig kommunerne, ikke alle steder enten vil eller kan eller har afsat midler at lave de tilsyn, de skal.
Det ved jeg ikke, hvad man skal sige til.
Man kunne muligvis taget det op i forhandlingerne med kommunerne, hvis det var det, man skulle.
Men beslutningsforslaget, som det er fremsat her, kan vi ikke støtte.